### NN 75/2017 (31.7.2017.), Odluka o porezima Općine Ližnjan - Lisignano

OPĆINA LIŽNJAN

1876

Na temelju članka 20. stavka 1. Zakona o lokalnim porezima (»Narodne novine« broj 115/16) i članka 22. Statuta Općine Ližnjan – Lisignano (»Službene novine Općine Ližnjan-Lisignano«, br. 05/09
 – pročišć. tekst, 1/2013, 2A/17) Općinsko vijeće Općine Ližnjan-Lisignano na sjednici održanoj 29. lipnja 2017. godine donosi

ODLUKU

O POREZIMA OPĆINE LIŽNJAN – LISIGNANO

I. OPĆA ODREDBA

Članak 1.

Ovom se Odlukom utvrđuju vrste poreza, porezni obveznik, porezna osnovica, stopa i visina poreza te način obračuna i plaćanja poreza koji pripadaju Općini Ližnjan – Lisignano (u daljnjem tekstu: Općina).

II. VRSTE POREZA

Članak 2.

Općini pripadaju sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina

5. porez na nekretnine.

1. Prirez porezu na dohodak

Članak 3.

Prirez porezu na dohodak plaća se na području Općine sukladno zakonu i podzakonskom aktu kojim se uređuje porez na dohodak te ovoj Odluci.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Općine.

Članak 4.

Osnovica prireza porezu na dohodak je porez na dohodak utvrđen sukladno zakonu i podzakonskom aktu iz članka 3. stavka 1. ove Odluke.

Članak 5.

Prirez porezu na dohodak plaća se po stopi od 5% na osnovicu iz članka 4. ove Odluke.

Prirez porezu na dohodak prihod je Proračuna Općine.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine.

Članak 7.

Obveznik poreza na potrošnju je pravna i fizička osoba koja pruža ugostiteljske usluge na području Općine.

Članak 8.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20. dana u mjesecu za prethodni mjesec.

Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Porez na potrošnju plaća se po stopi od 3% na osnovicu iz stavka 1. ovoga članka.

Porez na potrošnju prihod je Proračuna Općine.

3. Porez na kuće za odmor

Članak 9.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

Članak 10.

Porez na kuće za odmor plaćaju pravne i fizičke osobe koje su vlasnik kuće za odmor na području Općina.

Članak 11.

U postupku dokazivanja statusa kuće za odmor u smislu odredbe članka 9. stavka 1. ove Odluke, osim osobne iskaznice, uzimat će se u obzir i sljedeća dokumentacija: putovnica, mjesto i visina nastanka troška električne energije, vode, telefona, prijem poštanske pošiljke, potvrda o zasnovanom radnom odnosu, izjava o izabranom liječniku, izjava svjedoka, mjesto podnošenja porezne prijave i svi drugi raspoloživi podaci.

Članak 12.

Porez na kuće za odmor plaća se godišnje, u iznosu od 15,00 kn po jednom četvornom metru korisne površine kuće za odmor na cijelom području Općine.

Porez na kuće za odmor plaća se u roku od 15 dana od dana dostave rješenja o utvrđivanju poreza.

Članak 13.

Obveznik poreza na kuće za odmor dužan je Općini dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, do 31. ožujka godine za koju se utvrđuje porez na kuće za odmor.

Porez na kuće za odmor prihod je Proračuna Općine

4. Porez na korištenje javnih površina

Članak 14.

Porez na korištenje javnih površina plaćaju pravne i fizičke osobe koje koriste javne površine.

Porez iz stavka 1. ovoga članka plaća se po stopi od 20% na iznos naknade za uporabu odnosno korištenje javnih površina.

Članak 15.

Porez iz članka 14. ove odluke plaća korisnik temeljem Rješenja nadležnog upravnog odjela Općine utvrđenog odobrenjem ili zaključenjem ugovora o korištenju javne površine.

Porez na korištenje javnih površina se plaća u roku od 15 dana od dostave Rješenja o razrezu tog poreza.

Ukoliko se plaćanje naknade za korištenje javnih površina vrši u obrocima, porez se plaća u istim rokovima u kojima dospijeva za plaćanje naknada za korištenje javnih površina.

5. Porez na nekretnine

Članak 16.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uredit će se posebnom odlukom Općinskog vijeća Općine, sukladno Zakonu o lokalnim porezima.

III. NADLEŽNOST I PRIMJENA PROPISA

Članak 17.

Poslove u vezi s utvrđivanjem i naplatom poreza Općine Ližnjan – Lisignano, osim prireza porezu na dohodak, obavlja nadležno upravno tijelo Općine.

Članak 18.

Iznimno od članka 17. ove Odluke, poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 2. i 3. ove Odluke, poreza na potrošnju i poreza na kuće za odmor, obavljati će Istarska Županija, uz prethodnu suglasnost svog predstavničkog tijela.

Članak 19.

Porezni obveznik dužan je Općini dostaviti dokaz o svakoj promjeni koja utječe na utvrđivanje porezne obveze za porez iz članka 2. točke 2. i 3. u roku od 15 dana od nastale promjene.

Članak 20.

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale postupovne radnje, primjenjuju se odredbe Općeg poreznog zakona.

IV. PRIJELAZNE I ZAVRŠNE ODREDBE

Članak 21.

Danom stupanja na snagu ove Odluke prestaje važiti Odluka o Općinskim porezima Općine Ližnjan – Lisignano (»Službene novine Općine Ližnjan – Lisignano«, broj 05/2001., 4/2005. i 5/2008.), osim članka 14. koji prestaje važiti danom primjene odredbi članka 18. ove Odluke.

Članak 22.

Danom stupanja na snagu ove Odluke prestaje važiti Odluka o prirezu porezu na dohodak (»Službene novine Općine Ližnjan
 – Lisignano«, broj 05/2001., 4/2005. i 5/2008.) i »Narodne novine« 112/2001.

Članak 23.

Odredbe članka 18. ove Odluke primjenju se od dana stupanja na snagu suglasnosti za obavljanje poslova utvrđivanja i naplatu predstavničkog tijela Istarske županije.

Do stupanja na snagu suglasnosti predstavničkog tijela Istarske županije, navedeni poslovi se obavljuju na temelju Ugovora o prijenosu javnih ovlasti utvrđivanja i naplate općinskih poreza s Istarskom županijom koji su sklopljeni na temelju članka 14 Odluke o Općinskim porezima Općine Ližnjan – Lisignano (»Službene novine Općine Ližnjan – Lisignano«, broj 05/2001., 4/2005. i 5/2008.).

Članak 24.

Postupci utvrđivanja i naplate poreza na potrošnju, poreza na kuće za odmor, poreza na tvrtku ili naziv započeti do dana stupanja na snagu ove Odluke dovršit će se na način propisan Odlukom o Općinskim porezima Općine Ližnjan – Lisignano (»Službene novine Općine Ližnjan – Lisignano«, broj 05/2001., 4/2005 i 5/2008), te odredbama Zakona o financiranju jedinica lokalne i područne (regionalne) samouprave (»Narodne novine«, br. 117/93., 69/97., 33/00., 73/00., 127/00., 59/01., 107/01., 117/01., 150/02., 147/03., 132/06., 26/07., 73/08., 25/12., 147/14. i 100/15.).

Članak 25.

Odredbe članka 9. – 13. ove Odluke prestaju važiti 1. siječnja 2018. godine.

Članak 26.

Ova Odluka objavit će se u »Narodnim novinama« i »Službenim novinama Općine Ližnjan – Lisignano«, a stupa na snagu prvoga dana u mjesecu nakon mjeseca u kojem su objavljene u »Narodnim novinama«.

Klasa: 415-01/17-01/03

Urbroj: 2168/03-04-17-1

Ližnjan, 29. lipnja 2017.

OPĆINSKO VIJEĆE OPĆINE LIŽNJAN – LISIGNANO

Predsjednik
 Saša Škrinjar, v. r.